**U Z N E S E N I A**

**X. riadneho snemu Asociácie základných umeleckých škôl SR „EMU-Slovakia“**

**konaného v dňoch 15. – 17. apríla 2015 na Štrbskom Plese – hotel Crocus**

Snem Asociácie základných umeleckých škôl SR „EMU-Slovakia“

**ž i a d a:**

**Ministerstvo školstva, vedy výskumu a športu**

1. **o urýchlenú nápravu bezdôvodného preradenia učiteľov ZUŠ s VOV (absolventi konzervatórií s vyšším odborným vzdelaním) z 8. platovej triedy späť do 9. platovej triedy; (**Podľa medzinárodnej klasifikácie vzdelávania ISCED je vyššie odborné vzdelanie zaradené do ISCED 5B, čo je prvý stupeň terciálneho vzdelania. Napriek tomu pedagógovia ZUŠ s VOV sú zaradení ako maturanti ISCED 3 do 8. platovej triedy).
2. **o vytvorenie pracovného miesta pre kmeňového zamestnanca** na **Štátnom pedagogickom ústave,** ktorý by mal v kompetencii problematiku ZUŠ, ďalej vytvorenie samostatnej sekcie ZUŠ na Ministerstve školstva vedy, výskumu a športu SR, vytvorenie miest metodikov pre ZUŠ na MPC, zvýšiť počet inšpektorov pre ZUŠ v ŠŠI (v súčasnosti je len jedna pre celé Slovensko).
3. **o zmenu financovania** základných umeleckých škôl v zriaďovateľskej pôsobnosti obcí zo súčasného režimu financovania originálnych kompetencií do režimu financovania prenesených kompetencií, realizovaného prostredníctvom Ministerstva školstva, vedy a výskumu SR a žiada zrušiť financovanie na žiaka;
4. pripraviť novelu školského zákona - pripravovaný návrh zákona o správe v školstve a školskej samospráve a pripravovaný zákon o financovaní základných škôl, stredných škôl a školských zariadení tak, aby **ZUŠ mali rovnaké práva na čerpanie finančných prostriedkov za mimoriadne výsledky žiakov v súťažiach, v projektoch a medzinárodných programoch, prostriedky na ďalšie vzdelávanie učiteľov a pod. ako základné školy;**
5. realizovať projekt digitalizácie regionálneho školstva v Slovenskej republike v súlade so záväzkami vyplývajúcimi zo Stratégie Európa 2020, ktorého tézy sú rozpracované v materiáli „Koncepcia informatizácie rezortu školstva s výhľadom do roku 2020 – DIGIPEDIA 2020“ tak , **aby aj ZUŠ, ktoré sú súčasťou regionálneho školstva, boli do tohto projektu zapojené, nakoľko sa v nich vyučujú aj odbory, pri ktorých je nevyhnutné používať informačné technológie;**
6. **zachovať vzdelávacie poukazy** na záujmové vzdelávanie aj v prípadnom novom zákone o financovaní škôl tak, ako je to upravené v zákone č. 597/2003 o financovaní základných škôl, stredných škôl a školských zariadení v znení neskorších predpisov;
7. zabezpečiť **vzájomnú komunikáciu** zástupcov ministerstva školstva a štátnej školskej inšpekcie pri zjednotení výkladu inovovaného Štátneho vzdelávacieho programu pre ZUŠ, určiť jednotný výklad všetkých povinných predmetov, presne vymedziť pojem 30 %-nej možnej úpravy rámcových učebných plánov riaditeľom ZUŠ; následne písomne informovať AZUŠ SR o realizácii požiadavky v zákonnej lehote 30 dní;
8. zabezpečiť **preškolenie riaditeľov ZUŠ** po jednotlivých krajoch k výkladu inovovaného Štátneho vzdelávacieho programu a usmernenie k tvorbe školského vzdelávacieho programu podobne, ako to ŠPÚ pripravuje pre riaditeľov materských škôl, základných škôl a gymnázií;
9. **ponechať voľbu** **riaditeľa školy na Rade školy** a **neobmedzovať funkčné obdobia riaditeľov škôl na dve volebné obdobia;**

Snem Asociácie základných umeleckých škôl SR „EMU-Slovakia“

**p o n ú k a:**

**ústrednú umeleckú radu** zvolenúz radov riaditeľov ZUŠ z jednotlivých odborov ZUŠ na spoluprácu **Ministerstvu školstva, vedy výskumu a športu SR** pri tvorbe novej školskej legislatívy a tiež ako poradný orgán **Štátneho pedagogického ústavu** pri tvorbe odborných a metodických materiálov pre ZUŠ v zložení:

**Hudobný odbor:**

klávesové: p. Alexandra Pažická, ZUŠ M. Ruppeldta, Bratislava: [zus@zusruppeldta.eu](mailto:zus@zusruppeldta.eu) alebo [zus.ruppeldta@gmail.com](mailto:zus.ruppeldta@gmail.com)

strunové: p. Dagmar Prokešová, ZUŠ Bratislava, [prokesova@toccata-art.sk](mailto:prokesova@toccata-art.sk)

Dychové (bicie): p. Anton Bakyta, ZUŠ, Prievidza [info@zuslstanceka.sk](mailto:info@zuslstanceka.sk)

spev: Eva Plesníková, ZUŠ Hálkova, Bratislava [zus-riaditelka@stonline.sk](mailto:zus-riaditelka@stonline.sk)

hudobné teoretické: p. Marian Remenius, ZUŠ Rajec [mzusrajec@gmail.com](mailto:mzusrajec@gmail.com)

**Literárno-dramatický odbor:** p. Silvester Lavrík, ZUŠ Bánovce nad Bebravou [silvester.lavrik@zusdkbanovce.sk](mailto:silvester.lavrik@zusdkbanovce.sk)

**Tanečný odbor:** p. Jana Némethová, [riaditelka@adamante.sk](mailto:riaditelka@adamante.sk)

**Výtvarný odbor:** p. Marianna Sabáková, Spojená ZUŠ Letná, Poprad [spojenaskola@spojenaskolapp.sk](mailto:spojenaskola@spojenaskolapp.sk)

**Multimediálny odbor**: p. Lucia Celecová, ZUŠ Topoľčianska, Bratislava [skola@zusjanaalbrechta.eu](mailto:skola@zusjanaalbrechta.eu) alebo [zusjalbrechta@gmail.com](mailto:zusjalbrechta@gmail.com)

Ústredná umelecká rada vznikla z potreby odbornej komunikácie s Ministerstvom školstva, vedy, výskumu a športu SR v oblasti školskej legislatívy.

Snem Asociácie základných umeleckých škôl SR „EMU-Slovakia“

**u p o z o r ň u j e:**

Ministerstvo školstva, vedy, výskumu a športu SR na nejednotnosť a veľké rozdiely vo financovaní jednotlivých ZUŠ ako originálnych kompetencií obcí, čo spôsobuje problémy pri dodržiavaní súčasných učebných plánov a čo bude spôsobovať veľké problémy aj po nadobudnutí platnosti inovatívneho Štátneho vzdelávacieho programu pre ZUŠ od 1. 9. 2015 pri dodržiavaní rámcových učebných plánov;

Snem Asociácie základných umeleckých škôl SR „EMU-Slovakia“

**p o d p o r u j e:**

**petíciu OZPŠaV vláde SR za zjednotenie financovania a riadenia verejného regionálneho školstva;**

Snem Asociácie základných umeleckých škôl SR „EMU-Slovakia“

**s c h v a ľ u j e:**

1. Správu o činnosti AZUŠ SR v roku 2014.
2. Správu o hospodárení AZUŠ SR za rok 2014.

Snem Asociácie základných umeleckých škôl SR „EMU-Slovakia“

**b e r i e n a v e d o m i e:**

1. Správu dozornej rady AZUŠ SR.
2. Zmenu člena predsedníctva AZUŠ SR v Trenčianskom kraji – Katarínu Verešovú nahradila Mgr. Erika Matulová, ZUŠ Myjava.

Snem Asociácie základných umeleckých škôl SR „EMU-Slovakia“

**u k l a d á**

**členom AZUŠ:**

1. **skoncipovať poznámky** týkajúce sa nevyhnutných úprav Štátneho vzdelávacieho programu, rámcových učebných plánov, vzdelávacích štandardov, povinného materiálno - technického a priestorového zabezpečenia výchovno-vzdelávacieho procesu platných od 1. 9. 2015. Pripomienky adresovať tvorcom Štátneho vzdelávacieho programu a žiadať o urýchlené zapracovanie;
2. informovať predsedníctvo AZUŠ SR o reálnej výške dotácie na žiaka, ktorú určil zriaďovateľ školy v príslušnom kalendárnom roku – termín január príslušného roku;
3. informovať predsedu OZPŠaV pána Ing. Pavla Ondeka o problémoch týkajúcich sa existencie a financovania ZUŠ zo strany zriaďovateľa;
4. posielať aj naďalej pripomienky k tlačivám ZUŠ PaedDr. Jánovi Palkovičovi na MŠVVaŠ SR;
5. informovať svojho zriaďovateľa o záveroch a uzneseniach snemu AZUŠ;

**Zuzana Horváthová -**

**ZUŠ Eugena Suchoňa, Bratislava**

**Veronika Soukupová – ZUŠ Pádivého, Trenčín**

**Jana Fričová – ZUŠ Márie Hemerkovej, Košice**

Štrbské Pleso 17. 4. 2015